Jaagduiwels op Gautengse hoofweë reguit tjoekie toe | Netwerk24
Deur Ntwaagae Seleka, News24 21 Oktober 2019 09:24
’n Motorfietsryer wat Saterdag na bewering teen 144 km/h in ’n 60 km/h-sone in Alberton gery het, was die eerste van ’n handvol mansbestuurders wat hul rieme styfgeloop het.
Kobeli Mokheseng, woordvoerder van die Ekurhuleni-metropolisie, sê die 25-jarige man, wat ’n rooi Suzuki-motorfiets gery het, is op Hennie Alberts-straat voorgekeer.
Die metropolisie het Saterdagoggend ’n reeks padversperrings in die gebied opgestel, asook op die N12-hoofweg tussen die Reading-wisselaar en die Voortrekkerweg-afrit.
Daar is ’n 21-jarige man in ’n grys Hyundai Getz gevang waar hy glo teen 179 km/h gejaag het.
“Hy en die vrou wat saam met hom in die motor was, het aangevoer hulle is laat vir werk,” sê Mokheseng.
Die motorfietsryer en die Getz-bestuurder het luidens Mokheseng die res van die naweek agter tralies deurgebring, onderskeidelik by die Alberton- en Brackendowns-polisiekantoor.
Sondag om 06:10 is ’n 36-jarige man wat ’n wit BMW bestuur het op die N3-snelweg tussen die Linksfieldweg-afrit en die Gillooly’s-wisselaar aangekeer omdat hy glo teen 170 km/h gejaag het. Daar was twee vroue by hom in die motor. Hy is in hegtenis geneem en na die Bedfordview-polisiekantoor geneem.
Die bestuurders van ’n Toyota Fortuner en ’n Audi A3 wat onderskeidelik 157 km/h en 158 km/h op die R21-snelweg gery het, is tussen 09:00 en 10:00 in die Boksburg-gebied gevang.
“Albei is na die Boksburg-noord-polisiekantoor geneem,” sê Mokheseng.
“Almal wat die naweek aangekeer is, verskyn binnekort in die hof op aanklagte van roekelose en nalatige bestuur.”